text: Gratiskoncert til fordel for flygtninge i Oksbøl
  07 juni 2014 kl. 11.46
  Sys Bjerre og Søs Fenger er blandt de kunstnere, som i eftermiddag spiller i Oksbøl for at samle penge ind til Amnesty International og verdens flygtninge.
  Koncerten foregår i flygtningelejren i Oksbøl.
  Efter anden verdenskrig og frem til 1949 var lejren ved Oksbøl danmarkshistoriens største flygtningelejr med op til 36.000 flygtninge indkvarteret i barakbyen.
  - Det er et smukt sted at holde en koncert for nutidens flygtninge. Området er fuld af barsk historie om ødelagte menneskeskæbner på flugt fra krig og ødelæggelse, men det er samtidig et smukt og fredfyldt sted til at fordybe sig i musikkens fortolkning af flygtningenes skæbne, siger Claus Kjeld Jensen, museumsdirektør, Museet for Varde by og omegn.
  